**NACRT**

Na temelju članka 142. stavka 3. Zakona o zdravstvenoj zaštiti (»Narodne novine« broj 150/2008, 71/2010, 139/2010, 22/2011, 84/2011, 12/2012, 35/2012, 70/2012, 82/2013, 22/2014 i 70/2016) ministar zdravstva donosi

**PRAVILNIK**

**O STJECANJU STATUSA SPECIJALISTA IZ UŽE SPECIJALNOSTI**

 Članak 1.

Ovim Pravilnikom uređuje se postupak stjecanja statusa specijalista iz uže specijalnosti.

 Članak 2.

Doktorima medicine specijalistima bez uže specijalnosti, koji se bave određenom propisanom užom specijalnošću najmanje deset godina te imaju najmanje akademski naziv doktora znanosti ili stručni naziv primarijus može se na temelju pribavljenog pozitivnog mišljenja Hrvatske liječničke komore o njihovom radu na području uže specijalnosti priznati status specijalista iz uže specijalnosti.

 Članak 3.

Doktori medicine specijalisti bez uže specijalnosti, koji se bave određenom propisanom užom specijalnošću najmanje sedam godina mogu steći status specijalista iz uže specijalnosti, pod uvjetom položenog ispita iz uže specijalnosti, na temelju prethodno pribavljenog pozitivnog mišljenja Hrvatske liječničke komore o njihovom radu na području uže specijalnosti.

 Članak 4.

Hrvatska liječnička komora daje mišljenje iz članaka 2. i 3. ovoga Pravilnika na temelju prethodno pribavljenog pozitivnog mišljenja nadležnog stručnog društva.

 Članak 5.

Zahtjev za priznanje statusa užeg specijalista uz predočenje pisanih dokaza iz članka 2., 3. i 4. ovoga Pravilnika, Ministarstvu zdravstva podnosi doktor medicine specijalist bez uže specijalnosti, sukladno odredbama Pravilnika o specijalističkom usavršavanju doktora medicine.

 Članak 6.

Ministarstvo zdravstva rješenjem će priznati samo jednu užu specijalnost doktorima medicine specijalistima bez uže specijalizacije.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

KLASA:

URBROJ:

Zagreb,

 MINISTAR

 doc. dr. sc. Dario Nakić, dr. med.